«El resultat és clar i mostra un ampli recolzament de la població a aquest projecte», ha explicat de Sans, qui ha manifestat que «hauríem preferit que el grau de coneixement del projecte hagués estat superior. Això ens ratifica en la nostra convicció de que les xerrades informatives eren necessàries i que, probablement, n’hauríem d’haver organitzat més».
La vicepresidenta del Consell ha manifestat la satisfacció per aquest sondeig perquè «suposa una nova forma de fer política, més participativa. A partir d’ara, ja ningú podrà aprovar grans projectes que impliquin un consum de territori sense consultar abans amb la ciutadania». De Sans ha aprofitat per tornar a reclamar al Govern Balear una Llei de Consultes que permetin als Consells Insulars organitzar consultes reglades.
«És un estudi exhaustiu i amb una gran fiabilitat. Preguntar a 1.500 persones dins el total de la població eivissenca major d’edat, redueix la probable desviació del resultat final estimat en només un 2,5%», ha explicat el director de l’IBES, Gonzalo Adán. IBES també ha garantit el compliment de la Norma Espanyola de Qualitat sobre investigació de Mercats i de la Llei Orgànica de Protecció de Dades 15/1999.
Durant la roda de premsa també s’ha presentat el resultat de la consulta on-line sobre el projecte. En total, s’han rebut 183 vots vàlids, dels quals un 65,1% s’ha posicionat en favor del projecte de reforma de la carretera, i un 34,9% en contra. De Sans ha destacat que el valor d’aquesta enquesta és el «d’haver oferit a la ciutadania una ferramenta més per expressar la seua opinió».